Celta Vigos Daniel Wass er glad for sin og holdets præstation i 2-2-kampen mod Real Madrid og kalder det flotte 1-0-mål for et af karrierens bedste.

Daniel Wass spillede søndag en stor kamp, da Celta Vigo spillede 2-2 mod de forsvarende mestre Real Madrid i La Liga.

Wass lagde op til 2-2-scoringen i slutningen af kampen, men vil primært blive husket for sit mål til 1-0, hvor han på fornem vis lobbede bolden hen over Keylor Navas og i nettet.

Wass mener da også selv, at målet er blandt de mere specielle i karrieren.

- Vi vidste godt, at Marcelo ikke altid gider at løbe tilbage, og det ville vi udnytte, hvilket vi jo gjorde flot her, og det er altid specielt at score mod så stort et hold, siger Wass til bold.dk.

- Jeg modtog en god bold fra Iago Aspas og så, at Navas var lidt for langt ude af sit mål, og da han dækkede vinklerne godt, kunne jeg ikke gøre andet end at forsøge at chippe den. Når det så lykkes, er det selvfølgelig helt perfekt.

- Det er sjældent, man scorer sådan nogle mål, og det er da også et af mine bedste og mest specielle i karrieren. Det var et perfekt mål at score i så stor en kamp.

Kampen blev spillet få dage efter, at Celta Vigo spillede 1-1 mod Barcelona i Copa del Rey.

Wass føler, at Celta især mod Real Madrid var godt spillende, og han glæder sig over den gode start på 2018.

- Det har været rigtig fint med sådan et par resultatet mod de to helt store hold. Vi ville gerne have haft et bedre resultat mod Barcelona, men to gange uafgjort mod to af verdens største klubber er selvfølgelig godkendt.

- Især mod Real Madrid spillede vi rigtig godt. Vi skabte en masse chancer mod et hold, som normalt står godt på banen. Vi kontrollerede anden halvleg fuldstændig og overlod ikke noget til dem, så det var en rigtig god kamp fra vores side, siger Wass til bold.dk.

Celta Vigo spiller torsdag returopgør i Copa del Rey ude mod Barcelona.

mikkel@bold.dk